นายกรัฐมนตรี ลงพื้นที่จังหวัดยะลาและปัตตานี ติดตามงานพัฒนาเศรษฐกิจ สังคม ความมั่นคงในพื้นที่จังหวัดชายแดนภาคใต้
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมคณะ ลงพื้นที่จังหวัดยะลาและปัตตานี เพื่อติดตามความก้าวหน้าการดำเนินงานตามนโยบายของรัฐบาลในการพัฒนาเศรษฐกิจ สังคมและความมั่นคงในพื้นที่จังหวัดชายแดนภาคใต้ จุดแรก รับฟังรายงานการบริหารจัดการพื้นที่ จาก ศอ.บต. ณ อาคารศูนย์ราชการจังหวัดชายแดนภาคใต้ อำเภอเมืองยะลา จังหวัดยะลา ในมิติงานสำคัญ ได้แก่ การยกระดับคุณภาพชีวิตที่ดีให้กับประชาชน การพัฒนาเศรษฐกิจและสังคม ผ่านโครงการเมืองต้นแบบ “สามเหลี่ยมมั่นคง มั่งคั่ง ยั่งยืน” การบริหารจัดการด้านความมั่นคงและชายแดน การบริหารจัดการนำการดำเนินการแก้ไขปัญหาสถานการณ์โควิด-19 และการเตรียมการภายหลังการผ่อนคลายมาตรการควบคุมเชิงพื้นที่ในพื้นที่ รวมทั้งการติดตามการปฏิบัติราชการของคณะกรรมการยุทธศาสตร์การพัฒนาจังหวัดชายแดนภาคใต้ (กพต.)นายกรัฐมนตรี กล่าวว่า รัฐบาลมุ่งพัฒนาพื้นที่จังหวัดชายแดนภาคใต้ให้มีความมั่นคงอย่างยั่งยืน เน้นการแก้ปัญหาความยากจน ความเหลื่อมล้ำ หนี้นอกระบบและหนี้ครัวเรือน พร้อมส่งเสริมให้ประชาชนมีรายได้ สิ่งสำคัญที่จะยกระดับคุณภาพชีวิตประชาชนได้คือประชาชนต้องมีส่วนร่วมและภาครัฐเป็นฝ่ายสนับสนุนการดำเนินงานต่างๆ ทั้งนี้สถานการณ์ความรุนแรงในพื้นที่ลดลง แต่ยังคงมีอยู่ ดังนั้นทุกคนต้องร่วมกันระมัดระวัง เพื่อให้สังคมมีความมั่นคงจากนั้น นายกรัฐมนตรี จะเป็นประธานเปิดปฏิบัติการ “การขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาเศรษฐกิจพอเพียงในพื้นที่จังหวัดชายแดนภาคใต้” ภายใต้กรอบแนวทาง “1 ข้าราชการ ศอ.บต. 1 ครัวเรือนยากจน” และเป็นประธานประชุมการบูรณาการแก้ไขสถานการณ์โควิด-19 ในพื้นที่จังหวัดชายแดนใต้ รวมถึงงานด้านความมั่นคงและด้านการพัฒนาจังหวัดชายแดนภาคใต้